b'\n_START_ARTICLE_\nVilniaus herbas\n_START_SECTION_\nIstorija\n_START_PARAGRAPH_\nVilniaus auk\xc5\xa1tutin\xc4\x97s pilies vietoje jau I t\xc5\xabkstantmetyje pr. m. e buvo gyvenviet\xc4\x97. Ta\xc4\x8diau tik 1323\xc2\xa0m. Vilniaus vardas randamas istoriniuose \xc5\xa1altiniuose. Esama hipotez\xc4\x97s, kad Vilnius jau XII a. viduryje gal\xc4\x97jo tur\xc4\x97ti sostin\xc4\x97s status\xc4\x85, valdant Mindaugui. \xc5\xbdinoma, jog nuo XIV a. \xc5\xa1ias funkcijas miestas jau tur\xc4\x97jo ir i\xc5\xa1saugojo iki \xc5\xa1i\xc5\xb3 dien\xc5\xb3. 1387\xc2\xa0m. Lietuvos didysis kunigaik\xc5\xa1tis Jogaila suteik\xc4\x97 miestui Magdeburgo teises ir Vilniuje buvo \xc4\xafkurta pirmoji vakarieti\xc5\xa1ko tipo savivalda._NEWLINE_1568\xc2\xa0m. \xc5\xbdygimantas Augustas pirm\xc4\x85 kart\xc4\x85 pamin\xc4\x97jo sostin\xc4\x97s antspaudo simbol\xc4\xaf. Viename lai\xc5\xa1ke aptinkame, jog tuo metu antspaude naudotas \xc5\xa0v. Kristoforo atvaizdas. XV\xe2\x80\x93XVI a. buvo vaizduojamas \xc5\xa1ventasis, brendantis vandeniu ir su k\xc5\xabdik\xc4\x97liu J\xc4\x97zumi ant peties. Rankose laik\xc4\x97 lazd\xc4\x85 su dvigubu kry\xc5\xbeiumi. V\xc4\x97liau, XVI a. lazda buvo pakeista \xc4\xaf i\xc5\xa1raut\xc4\x85 medel\xc4\xaf. Dvigubas kry\xc5\xbeius rod\xc4\x97 miesto teisi\xc5\xb3 suteik\xc4\x97j\xc4\x85. Sud\xc4\x97tingesn\xc4\x97 \xc5\xa0v. Kristoforo simbolika. Anot Petro Skargos, \xc5\xa0v. Kristofor\xc4\x85 reik\xc4\x97t\xc5\xb3 suprasti ne paraid\xc5\xbeiui (lot. Christophorus \xe2\x80\x93 Krist\xc5\xb3 ne\xc5\xa1antis), bet kaip krik\xc5\xa1\xc4\x8dionyb\xc4\x97s ne\xc5\xa1\xc4\x97j\xc4\x85, platintoj\xc4\x85._NEWLINE_\xc5\xa0v. Kristoforas Vilniaus herbe i\xc5\xa1liko iki pat XIX a. prad\xc5\xbeios. Po \xc5\xbdygimanto Augusto mirties Lietuvos-Lenkijos valstyb\xc4\x99 vald\xc4\x97 kitatau\xc4\x8diai, kurie miest\xc5\xb3 herbuose nor\xc4\x97jo matyti asmeninius herbus. Jau 1792\xc2\xa0m. \xc5\xa0v. Kristoforas vaizduotas su ietimi rankoje. \xc4\xaedomu tai, jog sutinkama variant\xc5\xb3 ir su \xc5\xa1paga ar kalaviju. 1794\xc2\xa0m. pirm\xc4\x85 kart\xc4\x85 herbe atsiranda skydininkai\xc2\xa0\xe2\x80\x93 deiv\xc4\x97s (herbo skyd\xc4\x85 laikan\xc4\x8dios fig\xc5\xabros i\xc5\xa1 \xc5\xa1on\xc5\xb3). De\xc5\xa1inioji fig\xc5\xabra rankoje laik\xc4\x97 suri\xc5\xa1t\xc4\x85 virbais kirv\xc4\xaf (vienyb\xc4\x97s simbolis), kairioji fig\xc5\xabra\xc2\xa0\xe2\x80\x93 svarstykles (teisingumas) ir po kojomis inkar\xc4\x85 (viltis). (Pla\xc4\x8diau: Didysis Vilniaus herbas)._NEWLINE_1795\xc2\xa0m. po tre\xc4\x8diojo valstyb\xc4\x97s padalijimo Vilnius tapo Rusijos gubernija. Vir\xc5\xa1 \xc5\xa0v. Kristoforo atsiranda dvigalvis erelis\xc2\xa0\xe2\x80\x93 Rusijos imperijos simbolis. Nuo 1845\xc2\xa0m. imperatoriui Nikolajui I panaikinus herb\xc4\x85 su \xc5\xa0v. Kristoforu, Vilniui suteikiamas naujas\xc2\xa0\xe2\x80\x93 raudoname lauke per \xc5\xbeali\xc4\x85 \xc5\xbeem\xc4\x99 \xc5\xa1uoliuojantis sidabrinis raitelis (paimtas i\xc5\xa1 senosios Vilniaus vaivadijos heraldikos) su skyde \xc4\xafkomponuotu dvigalviu ereliu. \xc5\xa0is herbas i\xc5\xa1liko iki pat XX a. prad\xc5\xbeios._NEWLINE_1920\xc2\xa0m. Vilniaus kra\xc5\xa1t\xc4\x85 okupavusi Lenkija sugr\xc4\x85\xc5\xbeino miestui herb\xc4\x85 su \xc5\xa0v. Kristoforo atvaizdu. Toks herbas i\xc5\xa1liko iki 1940\xc2\xa0m._NEWLINE_Po II pasaulinio karo Sovietin\xc4\x97s okupacijos metu bandyta atkurti herb\xc4\x85, ta\xc4\x8diau d\xc4\x97l religinio turinio toks herbas nebuvo patvirtintas._NEWLINE_Dabartinis Vilniaus herbas buvo atkurtas po Sovietin\xc4\x97s okupacijos ir patvirtintas Lietuvos Respublikos Auk\xc5\xa1\xc4\x8diausios Tarybos Prezidiumo 1991\xc2\xa0m. baland\xc5\xbeio 17 d.\n_START_SECTION_\n\xc5\xa0altiniai\n_START_PARAGRAPH_\nLietuvos heraldika I. Baltosios lankos, 1998. ISBN 9986-861-33-0'